Sakeman se eksvrou, werker vas ná sy doodDie pyp waar die gebrande liggaam gevind is. Foto: The Bulletin Die eksvrou van ŉ bekende sakeman van Evander in Mpumalanga en ŉ werker van sy slaghuis moet weer in September in die hof verskyn nadat hulle vroeër vandeesmaand in verband met sy moord in hegtenis geneem is. The Bulletin berig Mervin van Heerden (63), mede-eienaar van Karmer Meat Market, is op 2 Augustus vermoedelik in die slaghuis vermoor. Die Evander-polisie het aanvanklik ŉ vermistepersonesaak ondersoek toe hy spoorloos verdwyn het. Die polisie het die volgende dag Mervin se bakkie verlate by die stortingsterrein by Evander gevind. Daar is vermoedelik bloed in sy bakkie gevind wat met bloed in die slaghuis verbind kon word. Van Heerden se eksvrou, Karen (47), mede-eienaar van die slaghuis, en een van hul werkers, Darrello Soetmelk, is kort daarna in verband met Mervin se moord in hegtenis geneem. Soetmelk het ná sy inhegtenisneming na bewering aan die polisie uitgewys waar die oorledene se liggaam in ŉ pyp in die veld naby Unicordam gestort is, waarna daar ŉ vloeistof oor sy liggaam gegooi en hy aan die brand gesteek is. Die polisie het op ŉ liggaam in die pyp afgekom wat erg verbrand is. Karen en Soetmelk het op 6 Augustus vir die eerste keer in die Evander-landdroshof verskyn waar hulle ontken het dat hulle iets met die moord te doen gehad het. Albei is op waarskuwing vrygelaat en moet weer op 13 September in die hof verskyn. Die polisie se ondersoek duur steeds voort en daar word glo na nog ŉ verdagte gesoek. Mervin van Heerden. Foto: Via Facebook